# Annie Abernethie Pirie

Annie Abernethy Pirie o Annie Quibell (Aberdeen, 1862-1927) va ser una il·lustradora i egiptòloga escocesa.

## Biografia

Annie Abernethy Pirie va néixer el 1862 a Escòcia. El seu pare, William Robinson Pirie, era un ministre protestant i director de la Universitat d'Aberdeen. De jove, es va formar primerament com a artista i la seva obra es va arrobar a exposar a la Royal Scottish Academy.
Va ser una de les primeres estudiants de Flinders Petrie, a la dècada de 1890, a l'University College de Londres. En aquell moment, aquesta institució era l'única del Regne Unit que permetia que les dones obtinguessin títols. Pirie hauria estat companya d'aula de Margaret Alice Murray, i probablement va rebre classes de Francis Llewellyn Griffith.

### Carrera

El 1895, va ser escollida per Petrie per unir-se al seu equip de camp a Egipte, a les excavacions de Saqqara i al Ramesseum de Tebes. Hi va anar com a copista amb una altra artista, Rosalind Frances Emily Paget. A Saqqara van treballar a la tomba de Ptahhotep, de la Cinquena Dinastia.
Va formar part de l'equip d'excavació d'El Kab l'any 1897 i Hierakonpolis l'any següent i va continuar treballant en excavacions a Egipte amb el seu marit, James Edward Quibell, amb qui es va casar l'any 1900. Es van enamorar quan tots dos van patir un enverinament per ptomaine a causa dhaver ingerit aliment en mal estat durant l'excavació. Finalment, van treballar junts a Saqqara durant vuit anys, des de 1905 fins a 1914. Les seves il·lustracions de troballes arqueològiques van ser presentades en informes arqueològics de Saqqara, el Ramesseum i Hierakonpolis.
Pirie i el seu marit van comissariar l'exposició egípcia per a l'Exposició Universal de Saint Llouís de 1904.
Annie Abernethie Pirie també va ser escriptora i artista. La seva primera publicació va ser una traducció a l'anglès de la Guia del Museu del Caire el 1906, en coautoria amb el seu marit. Va produir guies breus de les piràmides de Guiza i les tombes de Saqqara que es van publicar originalment al Caire. A la dècada de 1920, va publicar dos llibres, Egyptian History and Art (1923) i A Wayfarer in Egypt (1925). Després del seu retorn a la Gran Bretanya, va treballar en l'arranjament de la galeria egípcia al Museu Marischal de la Universitat d'Aberdeen.

### Mort i llegat

Annie Pirie Quibell va morir a Anglaterra el 1927 de leucèmia, quan tenia 65 anys. El seu marit es va sorprendre per aquesta mort, i mai es va recuperar del tot. Els dibuixos arqueològics d'Annie Abernethie Pirie encara són utilitzats per investigadors i estudiants, i es poden veure a l'Ancient Egypt Rediscovered Gallery del Museu Nacional d'Escòcia.

## Obres publicades

* Maspero, Gaston C. C, James E. Quibell, i Annie A. Quibell. Guide to the Cairo Museum. El Caire: Printing Office of the French Institute of Oriental Archaeology, 1910.
* Quibell, Annie A. The Pyramids of Giza. El Caire: CMS Bookshop, 1915.
* Quibell, Annie A. P. Some Notes on Egyptian History & Art: With Reference to the Collections in Cairo Museum. El Caire: C.M.S. Bookshop, 1919.
* Quibell, Annie A. P. Egyptian History and Art: With Reference to Museum Collections. Londres: Society for Promoting Christian Knowledge, 1923.
* Quibell, Annie A. P. A Wayfarer in Egypt. Londres: Methuen, 1939.

## Referències

* 1 2 «ANNIE PIRIE QUIBELL» (en anglès). Trowelblazers, 24-07-2014. [Consulta: 22 juny 2023].
* 1 2 3 Young, 2014.
* 1 2 «Illustrating Egyptian excavations: Annie Pirie Quibell» (en anglès). Museu Nacional d'Escòcia. [Consulta: 22 juny 2023].
* ↑ Quibell, 1907.
* ↑ VVAA, 1898.
* ↑ Petrie i Quibell, 1900.
* ↑ «The St. Louis Republic. [volume, March 06, 1904, PART II, Page 5, Image 17]» (en anglès). chroniclingamerica.loc.gov. [Consulta: 22 juny 2023].
* ↑ Pirie Quibell, 1915.
* ↑ «THE WAYFARER: ANNIE PIRIE QUIBELL» (en anglès). Reading Room Notes, 24-05-2014. [Consulta: 22 juny 2023].
* ↑ «Tour of the Ancient Egyptian Gallery» (en anglès). Museu Nacional d'Escòcia. [Consulta: 22 juny 2023].

## Bibliografia

* Petrie, W M. F.; Quibell, James E. Hierakonpolis: Part I (en anglès). Londres: Bernard Quaritch, 1900.
* Pirie Quibell, Annie A. The Pyramids of Giza (en anglès). El Caire: CMS Bookshop, 1915.
* Pirie Quibell, Annie A. The Tombs of Sakkara (en anglès). El Caire: CMS Bookshop, 1925.
* Quibell, James E. Excavations at Saqqara (en anglès). El Caire: Institut français d'archéologie orientale, 1907.
* VVAA. The Ramesseum (en anglès). Londres: B. Quaritch, 1898.
* Young, Lee «Annie Abernathie Quibell». Ancient Egypt, 14:4, 82, 2014, pàg. 16–23.